**Likumprojekta "Grozījumi likumā "Par Latvijas Republikas Uzņēmumu reģistru"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ņemot vērā, ka ir nepieciešams normatīvi nostiprināt finansiālo problēmu risinājumu fiziskām personām ar zemiem ienākumiem un nelielām parādsaistībām, papildus ir nepieciešams noteikt Latvijas Republikas Uzņēmumu reģistra (turpmāk – Reģistrs) kompetenci veikt noteiktu subjektu un juridisko faktu reģistrāciju un kārtību, kādā maksātnespējas reģistrā tiek izdarīti ieraksti par fiziskās personas atbrīvošanu no parādsaistībām.Paredzēts, ka likumprojekts stāsies spēkā 2021. gada 1. janvārī, lai nodrošinātu pietiekamu laika posmu šajā likumprojektā, likumprojektā "Fiziskās personas atbrīvošanas no parādsaistībām likums" un pārējos saistītajos likumprojektos ietvertā mehānisma praktiskai ieviešanai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Maksātnespējas politikas attīstības pamatnostādņu 2016.−2020. gadam īstenošanas plāna[[1]](#footnote-2) 3.1.1. pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Maksātnespējas politikas attīstības pamatnostādņu 2016.−2020. gadam īstenošanas plāna 3.1.1. pasākums paredz izvērtēt iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī parādsaistību apjoms nav liels.Tamdēļ ir izstrādāts saistītais likumprojekts "Fiziskās personas atbrīvošanas no parādsaistībām likums", ar ko citastarp paredzēta fiziskās personas atbrīvošanas no parādsaistībām publicitāte. Publicitātes nodrošināšana ir būtiska pašas fiziskās personas, tās kreditoru, kā arī trešo personu interešu aizsardzībai.Ar Maksātnespējas likuma 12. pantu ir noteikts maksātnespējas reģistra darbības pamats. Maksātnespējas reģistrs ir daļa no Uzņēmumu reģistra informācijas sistēmas (valsts informācijas sistēma) un tās pārzinis un turētājs ir Reģistrs[[2]](#footnote-3). Attiecīgi saistītajā likumprojektā "Grozījumi Maksātnespējas likumā" paredzēts paplašināt maksātnespējas reģistra izmantošanu, paredzot ierakstu izdarīšanu tajā arī par fiziskās personas atbrīvošanu no parādsaistībām.Ievērojot minēto ir izstrādāts likumprojekts "Grozījumi likumā "Par Latvijas Republikas Uzņēmumu reģistru"" (turpmāk – likumprojekts), lai veiktu precizējošus grozījumus arī likumā "Par Latvijas Republikas Uzņēmumu reģistru". Likumprojekts izstrādāts, lai:* noteiktu Reģistra kompetenci veikt noteiktu subjektu un juridisko faktu reģistrāciju un
* nodrošinātu skaidru kārtību, kādā tiek izdarīti ieraksti par fiziskās personas atbrīvošanu no parādsaistībām.

Likumprojektā ietvertās normas arīdzan ļaus izvairīties no tiesību normu kolīzijām starp Maksātnespējas likuma 12. pantu un likumu "Par Latvijas Republikas Uzņēmumu reģistru".Lai noteiktu Reģistra kompetenci veikt noteiktu subjektu un juridisko faktu reģistrāciju ar **likumprojekta 1., 3., 6. panta pirmo daļu un 7. pantu** veikti papildinājumi normās, kas regulē Reģistra kompetenci kopumā vai tieši attiecībā uz rīcības robežām maksātnespējas reģistra vešanas kontekstā.Savukārt, ar **likumprojekta 2. panta otro daļu, 4., 5. un 6. panta otro daļu** paredzēts nodrošināt skaidru kārtību, kādā tiek izdarīti ieraksti saistībā ar fiziskās personas atbrīvošanu no parādsaistībām. Ņemot vērā, ka ziņas ierakstu izdarīšanai maksātnespējas reģistrā tiks saņemtas no zvērinātiem notāriem vai tiesas, kas ir augsti kvalificēti speciālisti, nav pamata piemērot sarežģītu un laikietilpīgu procedūru ierakstu izdarīšanai, kas turklāt nevajadzīgi noslogotu Reģistru. Tamdēļ ar minētajām normām paredzēts noteikt, ka ieraksti maksātnespējas reģistrā tiek izdarīti saskaņā ar saistītajā likumprojektā "Fiziskās personas atbrīvošanas no parādsaistībām likums" noteikto un pamatojoties uz zvērināta notāra paziņojumu.**Likumprojekta 2. panta pirmajā daļā** citastarp arī paredzēts redakcionāls grozījums, lai precizētu Maksātnespējas administrācijas nosaukumu, kas kopš 2018. gada 1. jūlija ir Maksātnespējas kontroles dienests[[3]](#footnote-4).Paredzēts, ka likumprojekts stāsies spēkā 2021. gada 1. janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Reģistrs. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs fiziskās personas (parādniekus), kreditorus un citas fiziskās personas (parādnieka) rīcībā iesaistītās personas caur informācijas par parādnieka atbrīvošanas no parādsaistībām norisi publicēšanu, kas izriet no saistītā likumprojekta "Fiziskās personas atbrīvošanas no parādsaistībām likums". Likumprojekts paplašina Reģistra kompetenci attiecībā uz informācijas atspoguļošanu par parādnieka atbrīvošanas no parādsaistībām norisi maksātnespējas reģistrā. Detalizētāka analīze ir atspoguļota likumprojekta "Fiziskās personas atbrīvošanas no parādsaistībām" sākotnējās ietekmes novērtējuma ziņojumā (anotācijā).  |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam kopumā būs pozitīva ietekme uz tautsaimniecību un sabiedrības mērķgrupām, jo sniegs pilnvērtīgu informāciju gan tieši iesaistītajiem, gan netieši iesaistītajiem subjektiem, vienlaikus nodrošinot ilgtermiņa aizsardzību esošajiem un potenciālajiem kreditoriem, mudinot fizisko personu (parādnieku) apzinīgāk un zinošāk uzņemties saistības. Tamdēļ arī būs pozitīva ietekme uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem. Proti, fiziskā persona, kura būs atjaunojusi savu finansiālo stāvokli, būs vairāk pirktspējīga. Savukārt, ja kāds no minētajiem uzņēmumiem būs tāds, kuram būs bijušas prasījuma tiesības pret fizisko personu, tam būs pamats pārstāt parāda piedziņu, tādējādi attiecīgi precizējot savu peļņas un zaudējumu aprēķinu, kā arī turpmāk koncentrējot savus resursus uz citām darbībām.Likumprojekts nerada tiešu ietekmi uz Nacionālās attīstības plāna rādītājiem nedz makrolīmenī, nedz mikrolīmenī. Tomēr būtiski uzsvērt, ka likumprojektam ir sagaidāma neliela (jo likumprojekta mērķgrupu apmērs personu skaita un finanšu līdzekļu ziņā ir salīdzinoši neliels un tādējādi nespēj radīt būtisku ietekmi) un netieša ietekme uz vienu no Nacionālā attīstības plāna prioritātēm "Tautas saimniecības izaugsme"[[4]](#footnote-5), kas citastarp paredz izveidot izcilu uzņēmējdarbības vidi, optimāli samazinot administratīvo slogu, ēnu ekonomikas īpatsvaru tautas saimniecībā.Tāpat fizisko personu skaits un to apgrozītie finanšu līdzekļi ir salīdzinoši nelieli, lai spētu radīt ietekmi uz konkurenci. Savukārt uz vidi, veselību un nevalstiskajām organizācijām likumprojekts vispār nerada ietekmi.Likumprojekts nerada ietekmi uz administratīvo slogu. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 1. **Likumprojekts "Fiziskās personas atbrīvošanas no parādsaistībām likums"**– tajā noteiktas materiālās tiesību normas fiziskās personas atbrīvošanai no parādsaistībām.
2. **Likumprojekts "Grozījumi Civilprocesa likumā"** – lai nodrošinātu fiziskās personas atbrīvošanas no parādsaistībām atcelšanas izskatīšanu tiesā un zvērinātu notāru darbību uzraudzību.
3. **Likumprojekts "Grozījumi Maksātnespējas likumā"** – lai nodrošinātu Maksātnespējas likuma 12. panta precizēšanu un 130. panta "Fiziskās personas maksātnespējas procesa piemērošanas ierobežojumi" papildināšanu ar jaunu ierobežojumu. Proti, lai nodrošinātu maksātnespējas reģistra darbības paplašināšanu, kā arī nodrošinātu, ka fiziskai personai nav piemērojams vai ir pārtraucams fiziskās personas maksātnespējas process, ja tai ir ierosināta fiziskās personas atbrīvošanas no parādsaistībām lieta vai lieta ir izbeigta noteiktā laika periodā.
4. **Likumprojekts "Grozījums likumā "Par iedzīvotāju ienākuma nodokli""** – nepieciešams grozījums, lai nodrošinātu, ka ienākums, kas gūts, personai tiekot atbrīvotai no parādsaistībām, netiek iekļauts gada apliekamajā ienākumā un netiek aplikts ar nodokli. Tādējādi parādniekam, kurš ir atbrīvots no parādsaistībām, nebūs jāaprēķina un jāveic iedzīvotāju ienākuma nodokļa (no kapitāla pieauguma) maksājums.
5. **Likumprojekts "Grozījums Uzņēmumu ienākuma nodokļa likumā" –** lai nodrošinātu, ka ar uzņēmumu ienākuma nodokli apliekamajā bāzē neiekļauj debitoru parādu summu, ja tā nav atgūta no debitora — fiziskās personas, kas Fiziskās personas atbrīvošanas no parādsaistībām likumā noteiktajā kārtībā ir atbrīvota no parādsaistībām.
6. **Likumprojekts "Grozījumi Notariāta likumā" -** paredzot apgabaltiesu kompetenci zvērinātu notāru darbības uzraudzībā nodot rajona (pilsētu) tiesām.

**Visi minētie likumprojekti tiek virzīti vienlaicīgi.** |
| 2. | Atbildīgā institūcija | Likumprojekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes ietvaros notikušas konsultācijas ar Reģistru, Latvijas Zvērinātu notāru padomi, Tieslietu ministrijas pastāvīgo darba grupu "Maksātnespējas regulējuma pilnveidošanas darba grupa", kurā pārstāvēta Latvijas Kredītņēmēju asociācija, biedrība "Latvijas Sertificēto maksātnespējas procesa administratoru asociācija", Latvijas Zvērinātu advokātu padome, Valsts ieņēmumu dienests, Latvijas Republikas Augstākā tiesa, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, Latvijas Darba devēju konfederācija, Latvijas Finanšu nozares asociācija, Latvijas Brīvo arodbiedrību savienība, Ekonomikas ministrija un Rīgas apgabaltiesa, piedaloties arī Labklājības ministrijai, Maksātnespējas kontroles dienestam, kā arī konsultējoties ar Nodarbinātības valsts aģentūru un Latvijas Alternatīvo finanšu pakalpojumu asociāciju. |
| 2. | Sabiedrības līdzdalība projekta izstrādē | Likumprojekta nepieciešamība izvērtēta 2019. gada 14. jūnija sanāksmē. |
| 3. | Sabiedrības līdzdalības rezultāti | Darba grupa konceptuāli atbalstīja grozījumu nepieciešamību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada ievērojamu ietekmi uz funkcijām un institucionālo struktūru.Likumprojekta rezultātā nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*Ozola 67046147*

*Liene.Ozola@tm.gov.lv*

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Pieejams: <https://likumi.lv/ta/id/284925-par-maksatnespejas-politikas-attistibas-pamatnostadnem-2016-2020-gadam-un-to-istenosanas-planu>. [↑](#footnote-ref-2)
2. Skat. likuma "Par Latvijas Republikas Uzņēmumu reģistru" 4.8 pantu; pieejams: <https://likumi.lv/ta/id/72847#p4.8>. [↑](#footnote-ref-3)
3. Skat. 2018. gada 31. maija likumu "Grozījumi Maksātnespējas likumā". Publicēts oficiālajā izdevumā "Latvijas Vēstnesis", 15.06.2018., Nr. 119 (6205). Pieejams: <https://www.vestnesis.lv/op/2018/119.2>. [↑](#footnote-ref-4)
4. Nacionālais attīstības plāns, 80. un turpmākie punkti. Pieejams: <https://www.pkc.gov.lv/sites/default/files/inline-files/20121220_NAP2020%20apstiprinats%20Saeima_4.pdf>. [↑](#footnote-ref-5)